CELEX: 32021D0215(01)
Language: ro
Date: 2015-11-27 00:00:00
Title: Decizia Comisiei din 27 noiembrie 2015 de modificare a Deciziei 2011/C 253/04 de instituire a unui grup de experți în piața sistemelor de plată, în vederea prelungirii perioadei sale de valabilitate 2021/C 52 I/01

15.2.2021   
               
               
                  RO
               
               
                  Jurnalul Oficial al Uniunii Europene
               
               
                  CI 52/1
               
            
         DECIZIA COMISIEI
         din 27 noiembrie 2015
         de modificare a Deciziei 2011/C 253/04 de instituire a unui grup de experți în piața sistemelor de plată, în vederea prelungirii perioadei sale de valabilitate
         (2021/C 52 I/01)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     Prin decizia din 29 august 2011 (1), Comisia a instituit un grup de experți în piața sistemelor de plată. Respectiva decizie urma să se aplice până la 31 decembrie 2015. Grupul de experți urmărește să ofere o platformă oficială care să permită un schimb structural de opinii cu actorii de pe piață cu privire la aspecte care decurg din punerea în aplicare și interpretarea Directivei privind serviciile de plată (2007/64/CE) (2). Directiva privind serviciile de plată a fost revizuită recent (3). În strânsă legătură cu revizuirea Directivei privind serviciile de plată, Parlamentul și Consiliul au adoptat, la 29 aprilie 2015, Regulamentul (UE) 2015/751 privind comisioanele interbancare pentru tranzacțiile de plată cu cardul (4). În plus, inovarea are loc într-un ritm susținut pe piața plăților. În întreaga Europă, sunt adoptate diverse inițiative pentru a încuraja și a orienta piața către o mai mare standardizare și inovare, cum ar fi, printre altele, crearea Grupului părților interesate din domeniul plăților cu cardul (Cards Stakeholders Group) sau a Consiliului pentru plățile de mică valoare în euro (Euro Retail Payments Board). Provocările generate de aceste evoluții vor face ca părțile interesate să aibă în continuare nevoie de un forum oficial, care să permită un schimb structural de opinii cu privire la aspectele legate de aceste evoluții. Prin urmare, este oportun ca grupul de experți denumit „Grupul de experți în piața sistemelor de plată” să își continue activitatea timp de încă cinci ani.
                  
               
                     (2)
                  
                  
                     Prin urmare, decizia din 29 august 2011 ar trebui modificată în consecință,
                  
               DECIDE:
         
            Articol unic
            
               (1)   La articolul 4 alineatul (5) din decizia din 29 august 2011, trimiterea la „patru ani” se înlocuiește cu „cinci ani”.
            
            
               (2)   La articolul 5, alineatul (7) se înlocuiește cu următorul text:
               
                  „(7) Comisia publică toate documentele relevante referitoare la activitățile desfășurate de grup (cum ar fi ordinile de zi, procesele-verbale și contribuțiile participanților), fie prin includerea acestora în Registrul grupurilor de experți ai Comisiei și al altor entități similare, fie prin publicarea în registrul respectiv a unui link către un site web specific unde pot fi găsite informațiile. Ar trebui prevăzute excepții de la publicare dacă divulgarea unui document este de natură să submineze protecția unui interes public sau privat, astfel cum este definit la articolul 4 din Regulamentul (CE) nr. 1049/2001.”
               
            
            
               (3)   La articolul 8 din decizia din 29 august 2011, data „31 decembrie 2015” se înlocuiește cu data „31 decembrie 2020”.
            
         
         
            Adoptată la Bruxelles, 27 noiembrie 2015.
            
               
                  Pentru Comisie
               
               Jonathan HILL
               
                  Membru al Comisiei
               
            
         
         
            (1)  Decizia Comisiei din 29 august 2011 de instituire a unui grup de experți în piața sistemelor de plată (JO C 253, 30.8.2011, p. 3).
         
            (2)  Directiva 2007/64/CE a Parlamentului European și a Consiliului din 13 noiembrie 2007 privind serviciile de plată în cadrul pieței interne, de modificare a Directivelor 97/7/CE, 2002/65/CE, 2005/60/CE și 2006/48/CE și de abrogare a Directivei 97/5/CE (JO L 319, 5.12.2007, p. 1).
         
            (3)  Directiva (UE) 2015/2366 a Parlamentului European și a Consiliului din 25 noiembrie 2015 privind serviciile de plată în cadrul pieței interne, de modificare a Directivelor 2002/65/CE, 2009/110/CE și 2013/36/UE și a Regulamentului (UE) nr. 1093/2010, și de abrogare a Directivei 2007/64/CE (JO L 337, 23.12.2015, p. 35).
         
            (4)  JO L 123, 19.5.2015, p. 1.